শাহরুখ, দীপিকার নামে FIR! কোন মামলায় জড়িত ২ বলিউড তারকা?

ওয়েব ডেস্ক: আইনি জটিলতায় জড়াল বলিউডের (Bollywood) দুই তারকার নাম। প্রতারণার অভিযোগ উঠল বলিউডের বাদশা শাহরুখ খানের (Shah Rukh Khan) বিরুদ্ধে। একই ঘটনায় অভিযুক্ত বলি দুনিয়ার হার্টথ্রব নায়িকা দীপিকা পাডুকোনও (Deepika Padukone)। ইতিমধ্যে তাঁদের বিরুদ্ধে এফআইআর দায়ের হয়েছে রাজস্থানের (Rajasthan) ভরতপুরে। একইসঙ্গে এই ঘটনায় অভিযুক্ত হয়েছেন এক নামি গাড়ি নির্মাতা সংস্থার ছয় জন আধিকারিকও।

বলি তারকা সহ গাড়ি নির্মাতা সংস্থার অধিকারিকদের বিরুদ্ধে সংস্থার হয়ে প্রচার করা একটি নির্দিষ্ট মডেলের গাড়িতে গুরুতর প্রযুক্তিগত ত্রুটি থাকার অভিযোগ সামনে এনেছেন এই যুবক। অভিযোগকারীর দাবি, তিনি ২০২২ সালের জুন মাসে হরিয়ানার সোনিপত থেকে প্রায় ২৪ লক্ষ টাকা খরচ করে গাড়িটি কিনেছিলেন। কিন্তু মাত্র কয়েক মাসের মধ্যেই গাড়িতে একের পর এক যান্ত্রিক সমস্যার দেখা দেয়। বিশেষত দ্রুত গতিতে চালালে গাড়ি থেকে অস্বাভাবিক শব্দ বেরোতে থাকে ও কাঁপতে শুরু করে।

আরও পড়ুন: ‘বিউটি কুইন’ সুহানা, আদরের মেয়েকে কী লিখলেন বাদশা?

একাধিকবার সংস্থার কাছে অভিযোগ জানালেও কোনও সুরাহা হয়নি বলে অভিযোগ। বরং সমস্যাকে নির্মাণজনিত ত্রুটি বলে দায় এড়িয়ে নেওয়া হয়। প্রথমে অভিযোগকারী কীর্তি সিং বিষয়টি ভরতপুরের সিজেএম কোর্ট নং ২-এ নিয়ে যান। আদালতের নির্দেশে মথুরা গেট থানায় একাধিক ধারায় এফআইআর নথিভুক্ত করা হয়। ইতিমধ্যেই ঘটনার তদন্ত শুরু করেছে পুলিশ।

প্রসঙ্গত, শাহরুখ খান ১৯৯৮ সাল থেকে ওই সংস্থার ব্র্যান্ড অ্যাম্বাসাডর হিসেবে যুক্ত। অন্যদিকে দীপিকা পাড়ুকোন ২০২৩ সালের ডিসেম্বরে সংস্থার সঙ্গে নতুন চুক্তি করেন। গত বছর এই সংস্থার একটি বিজ্ঞাপনে (Advertisement) তাঁদের একসঙ্গে দেখা গিয়েছিল। এক্ষেত্রে উল্লেখযোগ্য বিষয় হল, ২০২৩ সালে বিজ্ঞাপন সংক্রান্ত এক মামলায় সুপ্রিম কোর্ট রায় দিয়েছিল—কোনও তারকা যদি নামি সংস্থার হয়ে প্রচার করেন, এবং সেই পণ্য বা পরিষেবায় খুঁত ধরা পড়ে, তবে আইনত দায় নিতে হতে পারে সংশ্লিষ্ট তারকাকেও।